29.9.2023
RO
Jurnalul Oficial al Uniunii Europene
L 242/187
55.
atrage atenția că oamenii, în special tinerii, ar trebui să poată trăi, studia și lucra în țara și regiunea lor; subliniază că, fără măsuri eficiente și eficace de combatere a sărăciei, un sprijin simplificat pentru microfinanțare și pentru dezvoltarea micilor întreprinzători, mișcările migratorii din motive economice vor continua să se intensifice, și anume migrația creierelor, ceea ce va genera provocări multiple atât pentru țările de destinație, cât și pentru țările de origine;
56. este ferm convins că o abordare multidimensională și cuprinzătoare a sărăciei extreme este cea mai bună abordare și reiterează faptul că educația (și formarea) este atât un drept al omului, cât și cel mai puternic instrument de combatere a sărăciei, a excluziunii sociale și a inegalităților;
57. evidențiază că, potrivit estimărilor, 64 de milioane de copii din țările în curs de dezvoltare nu urmează nicio formă de învățământ primar; subliniază că în special fetele au fost afectate în mod deosebit, deoarece drepturile lor la o educație de calitate au continuat să fie compromise din cauza închiderii școlilor, a lipsei accesului la învățarea la distanță, inclusiv prin mijloace digitale, și a reducerii bugetelor naționale pentru educație, ca urmare a presiunii asupra economiilor țărilor; subliniază, de asemenea, că unul dintre motivele majore este violența în zonele cu conflicte în desfășurare din lume, iar cealaltă barieră importantă – adesea strâns legată de conflicte – este sărăcia; reamintește că este important ca egalitatea de șanse să devină un element central al dezvoltării; evidențiază că, pentru combaterea sărăciei și a insecurității alimentare, capacitarea femeilor și accesul la o educație corespunzătoare în țările în curs de dezvoltare, în special al fetelor și femeilor, reprezintă pași importanți; subliniază, în plus, că accesul femeilor tinere la proiecte europene, formare în domeniul afacerilor și fonduri trebuie încurajat în țările partenere, deoarece femeile joacă un rol important în dezvoltarea economiei locale și regionale în mai multe țări în curs de dezvoltare;
58.
observă că Uniunea sprijină educația în aproximativ 100 de țări și prin parteneriate precum Parteneriatul mondial pentru educație (18) și Educația nu poate aștepta (19) și continuă să promoveze egalitatea de gen în parteneriat cu guvernele și părțile interesate neguvernamentale;
59. salută prioritatea Comisiei de a depăși obiectivul stabilit de 10 % și de a atinge o cotă de 13 % pentru educație din portofoliul total al DG INTPA;
60.
ia act de faptul că, în 2021, Uniunea a plătit 85 de milioane EUR din FED pentru a sprijini educația în țările partenere, contribuind la înscrierea a peste 32 de milioane de elevi din învățământul primar și a aproape 3 milioane de elevi din învățământul secundar în perioada 2018-2020; constată că, din cele 85 de milioane EUR, 6 milioane EUR au fost utilizate pentru a sprijini proiectele de mobilitate Erasmus și de consolidare a capacităților pentru țările ACP, 31 de milioane EUR au fost plătite pentru educație și formare profesională – din această sumă, 5 milioane EUR au fost plătite ca parte a programelor de sprijin bugetar, 1,2 milioane EUR pentru lucrări și bunuri, 0,8 milioane EUR pentru servicii, iar restul de 24 de milioane EUR sub formă de granturi;
61.
observă că Comisia s-a angajat anul trecut să aloce 700 de milioane EUR Parteneriatului mondial pentru educație, pentru a ajuta 140 de milioane de copii să aibă profesori calificați și pentru a școlariza și a educa încă 88 de milioane de copii;
62. reiterează că programele de antreprenoriat joacă un rol esențial în lupta împotriva sărăciei și în impulsionarea creșterii economice; evidențiază că furnizarea de formare în domeniul afacerilor poate ajuta micii antreprenori să înființeze întreprinderi și să îmbunătățească practicile comerciale, permițând familiilor sărace să acceadă la mijloace de subzistență sustenabile și la reziliență socioeconomică; constată totuși că, pentru a îmbunătăți eficacitatea unor astfel de programe, formarea ar trebui completată cu servicii personalizate de sprijin și monitorizare; reamintește că trebuie încurajat în țările partenere accesul tinerelor femei la proiectele, programele de formare în afaceri și fondurile europene; (18) https://www.globalpartnership.org/ (19) https://www.educationcannotwait.org/